STEC-TTAคว้างานพันล้าน
STEC คว้างานสร้างปรับปรุงระบบป้องน้ำท่วม 558 ล้าน TTA รับงานบริษัทน้ำมันตะวันออกกลาง 434 ล้าน เอสพีซีจีพัฒนาโซล่าฟาร์ม 3 โครงการ
5 พ.ค. 2555

STEC คว้างานสร้างปรับปรุงระบบป้องน้ำท่วม 558 ล้าน TTA รับงานบริษัทน้ำมันตะวันออกกลาง 434 ล้าน เอสพีซีจีพัฒนาโซล่าฟาร์ม 3 โครงการ
นายวรพันธ์ ช้อนทอง กรรมการรองผู้จัดการสายงานการเงินและบริหาร บริษัท ซิโนไทย เอ็นจีเนียริ่งแอนด์คอนสตรัคชั่น (STEC) เปิดเผยว่า บริษัทได้รับงานก่อสร้างและปรับปรุงระบบป้องกันน้ำท่วมนิคมอุตสาหกรรมไฮเทค จากบริษัท ไทยอินดัสเตรียล เอสเตท มีมูลค่ารวม 558.06 ล้านบาท ซึ่งคาดว่าจะสร้างแล้วเสร็จภายในวันที่ 31 ธ.ค.นี้ 
ด้านนายบรูซ เกมเมล ประธานเจ้าหน้าที่บริหาร บริษัท เมอร์เมด มาริไทม์ ซึ่งเป็นบริษัทลูกของบริษัท โทรีเซนไทย เอเยนต์ซีส์ (TTA) กล่าวว่า บริษัทลูกของเมอร์เมด คือ ซับเทค กาตาร์ ไดฟ์วิ่ง แอนด์ มารีน เซอร์วิสเซส แอลแอลซี คว้าสัญญาจ้างงานเพื่อให้บริการวิศวกรรมโยธาใต้น้ำ 3 ฉบับรวด มูลค่ารวม 14 ล้านเหรียญสหรัฐ หรือประมาณ 434 ล้านบาท ทั้งจากลูกค้ารายใหม่และลูกค้าเดิมที่เป็นผู้ดำเนินธุรกิจน้ำมันและก๊าซธรรมชาติในตะวันออกกลาง โดยมีระยะเวลาก่อสร้าง 2 ปี 
น.ส.วันดี กุญชรยาคง กรรมการผู้จัดการใหญ่บริษัท เอสพีซีจี (SPCG) กล่าวว่า ในเดือน พ.ค.นี้บริษัทได้พัฒนาโครงการโซล่าฟาร์ม 3 โครงการ คือ 1.บริษัท โซล่า เพาเวอร์ (ขอนแก่น 5) 2.บริษัท โซล่า เพาเวอร์ (โคราช 9) 3.บริษัท โซล่า เพาเวอร์ (ขอนแก่น 8) ซึ่งแต่ละโครงการมีขนาด 7.46 เมกะวัตต์ คาดเปิดดำเนินการเชิงพาณิชย์ในไตรมาส 3 ปีนี้ 
ด้านผลการดำเนินงานของบริษัทจดทะเบียน (บจ.) งวดไตรมาสแรกปีนี้ออกมาดีและไม่ดีคละกัน เช่น บริษัท แอดวานซ์ อินโฟร์ เซอร์วิส (ADVANC) กำไรสุทธิ 8,925 ล้านบาท พุ่งขึ้น 42% เทียบกับงวดเดียวกันปีก่อนกำไรสุทธิ 6,268 ล้านบาท
บริษัท ไออาร์พีซี (IRPC) มีกำไรสุทธิ 944 ล้านบาท ลดลง 75% จากช่วงเดียวกันปีก่อนที่มีกำไรสุทธิถึง 3,772 ล้านบาท แต่ดีขึ้นมากเมื่อเทียบกับขาดทุน 2,469 ล้านบาท 
นักวิเคราะห์บริษัทหลักทรัพย์ (บล.) เมย์แบงก์ กิมเอ็ง (ประเทศไทย) กล่าวว่า กำไรของ IRPC ยังอ่อนแอกว่ากลุ่มโรงกลั่นและปิโตรเคมี แต่ธุรกิจปิโตรเคมีคาดว่าจะดีขึ้นในปลายปีนี้และปีหน้า ดังนั้นจึงคงคำแนะนำถือราคาเป้าหมาย 4.75 บาท